b'\n_START_ARTICLE_\nEtenduskunstid\n_START_PARAGRAPH_\nEtenduskunstid (inglise keeles performing arts) on kunstide valdkond, mis h\xc3\xb5lmab n\xc3\xa4itekunsti, tantsu, muusikat ja neist tekkivaid kombineeritud \xc5\xbeanre. See on etenduse vormi asetatud loominguliste teoste avaldamine, mille olulised kriteeriumid on elusus ja publiku kohalolu.\n_START_SECTION_\nAjalugu\n_START_PARAGRAPH_\nTeatri all m\xc3\xb5istetakse eestikeelses kultuuriruumis eelk\xc3\xb5ige s\xc3\xb5nateatrit v\xc3\xb5i ooperi- ja balletiteatrit. Seet\xc3\xb5ttu on v\xc3\xb5etud kasutusele laiem m\xc3\xb5iste etenduskunstid._NEWLINE_Etenduskunstide m\xc3\xb5iste on eesti keeles k\xc3\xbcllaltki uus termin. Seda on hakatud kasutama lavastuste puhul, milles p\xc3\xb5imitakse erinevaid etendusvorme, mist\xc3\xb5ttu muutub lavastuse liigitamine keeruliseks. Samuti aitab see m\xc3\xb5iste vaadelda etendusasutuste t\xc3\xb6\xc3\xb6d laiemal pinnal ning neid omavahel v\xc3\xb5rrelda institutsionaalsel tasandil._NEWLINE_Selleks, et tunnustada erinevaid etenduskunste p\xc3\xb5imivaid lavastusi, hakati Eesti Teatriliidu korraldatud teatriauhindade jagamisel alates 2015. aastast v\xc3\xa4lja andma etenduskunstide \xc3\xbchisauhinda._NEWLINE_Etenduskunste ei tohiks segi ajada m\xc3\xb5istega performance kunst, mis on teatud t\xc3\xbc\xc3\xbcpi tegevuskunsti liik.'